പി.ജെ. ഫ്രാൻസിസ്

ആലപ്പുഴ ജില്ലയിൽ നിന്നുള്ള ഇന്ത്യൻ നാഷണൽ കോൺഗ്രസ് പ്രവർത്തകനായിരുന്നു** പി.ജെ. ഫ്രാൻസിസ് (1937-2025). **1996-ലെ നിയമസഭ തിരഞ്ഞെടുപ്പിൽ മാരാരിക്കുളത്ത് നിന്ന് വി.എസ്. അച്യുതാനന്ദനെ പരാജയപ്പെടുത്തിയതോടെ ശ്രദ്ധേയനായി.
വാർധക്യ സഹജമായ അസുഖങ്ങൾക്ക് ചികിത്സയിലിരിക്കെ 2025 ജൂൺ 18ന് അന്തരിച്ചു.

## ജീവിതരേഖ
ആലപ്പുഴ ജില്ലയിലെ പൊള്ളത്തെ പള്ളിക്കതയ്യിൽ ആലക്കാടുശേരി വീട്ടിൽ പി.സി. ജൂസിഞ്ഞിന്റേയും റബേക്കയുടേയും മകനായി 1937 ഫെബ്രുവരി 19ന് ജനനം. പ്രാഥമിക വിദ്യാഭ്യാസത്തിന് ശേഷം ഇന്റർമീഡിയറ്റ് വിദ്യാർത്ഥിയായിരിക്കെ കോൺഗ്രസ് പാർട്ടിയിൽ ചേർന്നു. എറണാകുളം ലോ കോളേജിൽ നിന്ന് ബിഎൽ പാസായതിന് ശേഷം അഭിഭാഷകനായി ജോലി ചെയ്തു. ആലപ്പുഴ കോടതിയിൽ 35 വർഷം അഭിഭാഷകനായിരുന്ന ഫ്രാൻസിസ്, ബാർ അസോസിയേഷൻ ജില്ലാ പ്രസിഡന്റുമായിരുന്നു. മറിയാമ്മയാണ് ഭാര്യ, നാല് കുട്ടികൾ.

## രാഷ്ട്രീയ ജീവിതം
1979-1982 കാലഘട്ടത്തിൽ ആലപ്പുഴ നഗരസഭയിലെ പ്രതിപക്ഷ നേതാവായിരുന്നു.  ജില്ലാസ്പോർട്ട്സ് കൗൺസിൽ വൈസ് പ്രസിഡന്റ്, മത്സ്യതൊഴിലാളി കോൺഗ്രസ് ആലപ്പുഴ ജില്ലാ പ്രസിഡന്റ്, മത്സ്യതൊഴിലാളി ക്ഷേമ കോർപ്പറേഷൻ ഡയറക്ടർ ബോർഡ് അംഗം, ഐഎൻടിയുസി- കെഎസ്ഇബി യൂണിയൻ പ്രസിഡന്റ് എന്നീ നിലകളിൽ പ്രവർത്തിച്ച അദ്ദേഹം ഏറെക്കാലം ആലപ്പുഴ ഡിസിസിയുടെ വൈസ് പ്രസിഡന്റായിരുന്നു. കെപിസിസി അംഗവും  കോൺഗ്രസ് പാർട്ടിയിൽ എ.കെ. ആന്റണിയുടെ വിശ്വസ്ഥനുമായിരുന്ന ഫ്രാൻസിസ് പിന്നീട് പാർട്ടി പദവികളിൽ നിന്ന്  വിരമിച്ചു. 1987, 1991 നിയമസഭ തിരഞ്ഞെടുപ്പിൽ അരൂരിൽ നിന്ന് കെ.ആർ. ഗൗരിയമ്മക്കെതിരെ മത്സരിച്ചെങ്കിലും പരാജയപ്പെട്ടു. 1996-ലെ നിയമസഭ തിരഞ്ഞെടുപ്പിൽ മാരാരിക്കുളത്ത് നിന്ന് വി.എസ്. അച്യുതാനന്ദനെതിരെ മത്സരിച്ച് വിജയിച്ചു. 1965 വോട്ടുകൾക്കാണ് മാരാരിക്കുളത്ത് നിന്ന് അദ്ദേഹം 1996-ൽ കേരള നിയമസഭയിലെത്തിയത്. ഇതോടെ കേരള രാഷ്ട്രീയത്തിലെ ജയൻറ് കില്ലർ എന്ന പേര് ലഭിച്ച ഫ്രാൻസിസ് വിഎസിനെ തോൽപ്പിച്ചയാളെന്ന നിലയിലാണ് മരണം വരെ അറിയപ്പെട്ടിരുന്നത്.

മാർക്സിസ്റ്റ് പാർട്ടിയിലെ വിഭാഗീയതയാണ് 1996-ലെ നിയമസഭ തിരഞ്ഞെടുപ്പിലെ മാർക്സിസ്റ്റ് പാർട്ടിയുടെ മുഖ്യമന്ത്രി സ്ഥാനാർത്ഥിയായി മത്സരിച്ച  വി.എസ്.അച്യുതാനന്ദന്റെ പരാജയ കാരണം. 2001-ലെ നിയമസഭ തിരഞ്ഞെടുപ്പിൽ മാരാരിക്കുളത്ത് നിന്ന് വീണ്ടും മത്സരിച്ചെങ്കിലും മാർക്സിസ്റ്റ് പാർട്ടിയിലെ തന്നെ തോമസ് ഐസക്കിനോട് പരാജയപ്പെട്ടു. 2001-ലെ തിരഞ്ഞെടുപ്പ് തോൽവിയോടെ സജീവ രാഷ്ട്രീയത്തിൽ നിന്നും വിരമിച്ചു.

## അട്ടിമറി വിജയം
സിറ്റിംഗ് എംഎൽഎയായ വി.എസ് അച്യുതാനന്ദൻ 1996-ലെ നിയമസഭ തിരഞ്ഞെടുപ്പിൽ മാരാരിക്കുളത്ത് നിന്ന് വീണ്ടും മത്സരിക്കാൻ തീരുമാനിച്ചു. 1996-ലെ നിയമസഭ തിരഞ്ഞെടുപ്പിൽ വി.എസ്.അച്യുതാനന്ദൻ ആയിരുന്നു ഇടതുമുന്നണിയുടെ മുഖ്യമന്ത്രി സ്ഥാനാർത്ഥി. സിപിഎമ്മിൻ്റെ ആലപ്പുഴ ജില്ലാ സെക്രട്ടറിയേറ്റ് അംഗം ടി.കെ.പളനിയ്ക്കും മാരാരിക്കുളം ഏരിയാ കമ്മിറ്റി സെക്രട്ടറിയായിരുന്ന സി.കെ. ഭാസ്കരനുമായിരുന്നു അന്ന് വിഎസിന്റെ തിരഞ്ഞെടുപ്പ് ചുമതല. കോൺഗ്രസിന് വേണ്ടി ഫ്രാൻസിസിനെ രംഗത്തിറക്കിയത് അന്നത്തെ മുഖ്യമന്ത്രിയായിരുന്ന എ.കെ.ആൻ്റണിയും ആലപ്പുഴ ഡിസിസി പ്രസിഡന്റായിരുന്ന കെ.എസ്. .വാസുദേവ ശർമ്മയുമായിരുന്നു. സിഐടിയു ഗ്രൂപ്പ് - വി.എസ്.ഗ്രൂപ്പ് എന്നിങ്ങനെ രണ്ട് ഗ്രൂപ്പുകൾ അന്ന്
മാർക്സിസ്റ്റ് പാർട്ടിയിൽ സജീവമായിരുന്നു. 1996-ലെ മാരാരിക്കുളം തോൽവിയോടെ മാർക്സിസ്റ്റ് പാർട്ടിയിലും അച്ചടക്ക നടപടികൾ ഉണ്ടായി. ഏരിയാ സെക്രട്ടറിയായിരുന്ന സി.കെ. ഭാസ്കരനെയും ജില്ലാ നേതാവായിരുന്ന ടി.കെ.പളനിയെയും ബ്രാഞ്ച് കമ്മിറ്റിയിലേക്ക് തരം താഴ്ത്തുകയും പിന്നീട് പാർട്ടിയിൽ നിന്ന് പുറത്താക്കുകയും ചെയ്തു.

## മരണം
വാർധക്യ സഹജമായ അസുഖങ്ങളെ തുടർന്ന് ചികിത്സയിൽ തുടരവെ 2025 ജൂൺ 18ന് 88-മത്തെ വയസിൽ അന്തരിച്ചു. ജൂൺ 20-ന് ഉച്ച കഴിഞ്ഞ് 3 മണിക്ക് ആലപ്പുഴ മൗണ്ട് കാർമൽ കത്തീഡ്രൽ പള്ളി സെമിത്തേരിയിൽ സംസ്കാര ചടങ്ങുകൾ നടന്നു.

## അവലംബം
വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ
വർഗ്ഗം:പത്താം കേരള നിയമസഭാംഗങ്ങൾ